Angrenas
Angrenas – miestas rytų Uzbekistane, Taškento vilajete, 110 km į rytus nuo Taškento, Čatkalo kalnagūbrio papėdėje, prie Angreno (Achangarano) upės. Pro miestą eina Taškento-Kokando plentas, geležinkelis į Taškentą. Svarbus rusvųjų anglių gavybos centras. Taip pat kasamas auksas, išgaunamos gamtinės dujos. Veikia dvi šiluminės jėgainės. Statybinių medžiagų, keramikos, chemijos (gumos, azoto trąšų), popieriaus (kartono taros), maisto pramonė. Veikia pedagoginis institutas, istorijos ir kraštotyros muziejai.